Mojtaba Khamenei

**Mojtaba Hosseini Khamenei** (født 1969) er en iransk politiker og geistlig som 8. mars 2026 ble utpekt til Irans øverste leder (*rahbar)* av Ekspertrådet. Han er den nest eldste sønnen til Ali Khamenei, som hadde samme posisjon til han ble drept i det amerikansk-israelske angrepet på Iran 28. februar samme år. Han har lenge hatt betydelig innflytelse i Irans toppledelse, men utenfor offentlighetens lys og uten formelle posisjoner. Hans mor Mansoureh Khojasteh Bagherzadeh, kone Zahra Haddad-Adel og datter ble også drept i angrepet 28. februar. Ifølge *[[BBC]]* ble en sønn også drept. Khamenei ble selv såret i angrepet og fikk skader i armer og bein. Han unngikk å bli tuffet fordi han gikk ut i hagen rett før huset ble truffet av missiler klokken 9:32 lokal tid. Hans kone og en sønn ble drept momentant.

Han har ikke vist seg siden han ble utnevnt (opplysninger per 20. mars 2026) og det ble spekulert i om han var alvorlig såret og om han var sendt til Russland for medisinisk behandling. Uttalelser fra Khamenei har blitt lest opp av journalist på fjernsyn. Ifølge israelsk og amerikanske myndigheter har Khamenei vært såret, isolert og uten kontakt med omverdenen; Revolusjonsgarden og enkelte geistelige har tatt den reelle styringen av landet etter 28. februar (opplysninger 23. mars 2026).

Ifølge ''New York Times'' var valget av Khamenei til å etterfølge faren resultatet av maktkamp i toppsjiktet. De moderate (blant andre Ali Larijani, som ledet Irans nasjonale sikkerhetsråd til han ble drept og president Masoud Pezeshkian) ønsket ikke Khamenei og mot dem sto "hardlinere" med støtte fra Revolusjonsgarden. Khamenei skal ha sikret flertall 3. mars, men kunngjøringen ble utsatt. Revolusjonsgarden presset frem ny avstemning 8. mars og han fikk da 59 av 88 stemmer. Ifølge *[[The New Yorker]]* uttrykker valget av Khamenei hardnakket motstando og en utfordring til Irans fiender. Det er uklart i hvilken grad Khamenei har folkelig støtte. Ifølge John Limbert, tidligere amerikansk diplomat som blant var gissel i ambassaden i Teheran, mener det store flertallet av iranere ønsket regimeskifte. Patrick Clawson og Farzin Nadimi, ved Washington Institute for Near East Policy, regner med at Khamenei vil være drevet av hevnlyst og vil forsterke Revolusjonsgardens rolle i Iran. Han regnes som reaksjonær som faren.  

## Bakgrunn
Khamenei ble født 8. september 1969 i Mashhad. Mojtaba gikk på Alavi High School, en religiøs privat skole med en streng kursbelastning. Der studerte han teologi, og ble uteksaminert i 1987. Han studerte i den hellig byen Qom. Khamenei tjenestegjorde det siste året eller to av Iran–Irak-krigen. 

Khamenei gikk gradene innenfor det konservative geistlige nettverket, og er kjent for å ha sterke bånd med Irans revolusjonsgarde. I det geistelig hierarkiet innenfor sjia har han status som ''hojatoleslam'' (persisk: حجةالاسلام eller حجت‌الاسلام) som rangerer under ayatolla. Hans far var heller ikke ayatolla da han ble utnevnt til øversteleder. Mojtaba Khamenei bruker svart turban som signaliserer at han regner seg som etterkommer av profeten Muhammed. Han regnes som en reaksjonær «hardliner».

Hans søsken er Mustafa (født 1965), Massoud (1974), Maysam (1978), Bushra (1980) og Hoda (1981). Hans svigerfar var Gholam Ali Haddad-Adel som var president det iranske nasjonalforsamlingen. Haddad-Adel har vært ideologisk tilhenger av militarisering av Iran.

Khamenei underviser i sjiamuslimsk teologi ved en seminarskole i Qom. Han har aldri hatt bakgrunn innenfor en regjeringsposisjon, men det antas at han har hatt en betydelig innflytelse bak kulissene. Han har ikke talt offentlig, holdt offentlige forelesninger eller ledet fredagsbønnen.

## Øverste leder
*[[Aftenposten]]* antydet i april 2025 at Mojtaba Khamenei kunne komme til å overta som øverste leder etter sin far Ali Khamenei. Ifølge Reza Talebi ved Universitetet i Leipzig styrte Mojtaba Khamenei allerede landet. Også i 2009 ble det snakket om ham som mulig etterfølger. Mojtaba Khamenei skal ha vært sentral da regimet slo ned demonstrasjonene i 2009 i forbindelse med Mahmoud Ahmadinejad ble gjenvalgt. 

Han ble tidlig på 2000-tallet omtalt som portvokter til Ali Khamenei og en alliert og venn av Mahmoud Ahmadinejad. Han har for en stor del holdt seg unna offentligheten og  har ikke hatt formelle verv eller embeder. I det sjiamuslimske presteskapet er det trolig motstand mot etterfølgere innenfor familien. Ali Khamenei selv skal ha vært mot at sønnen skulle overta som i et arvelig monarki. Den islamske republikken Iran ble stiftet ved at monarkiet, en arvelige styreform, som sjahen sto for ble forkastet. Khomeini uttalte at monarki og arvelig styre var et onde og ikke hadde noen plass i islam. 

Mojtaba Khameneis kandidatur til øverste leder ble omtalt i 2024 da flere uttrykte støtte. På et møte i Ekspertrådet i 2024 ble Khamenei, Mohammad Mahdi Mirbagheri og Alireza Arafi nominert som etterfølgere. I 2017 ble han omtalt som uaktuell, i likhet med Hassan Khomeini (Khomeinis barnebarn) og Hassan Rouháni.

Ekspertrådet utpekte Khamenei 8. mars 2026 til Irans øverste leder (*rahbar)*. En erklæring fra Ekspertrådet i den forbindelse ble lest høyt en programleder på nasjonalt fjernsyn. Revolusjonsgarden og øvrige væpnede styrker samt sentrale politikere (inkludert Masoud Pezeshkian) lovet støtte til den nye lederen. Historiker Mohammad M. Izadi hevdet i Dagbladet at datoen for utnevnelsen ikke var tilfeldig, men at den med vilje var lagt til 19. ramadan, årsdagen for attentatet på Ali ibn Abi Talib, profeten Muhammeds svigersønn og sjiamuslimenes første imam.

Historiker Eirik Kvindesland fremholdt at grunnloven krever at den øverste lederen skal være en fremragende islamsk skriftlærd og ha gode politiske evner.

## Fotnoter


## Referanser